Бүгенге информацион технологияләр үсеш чорында укучыларны рухи яктан тәрбияләү өчен әдәбият дәресләре, берсүзсез, олы тәрбия чыганагы булып тора. Кешелек җәмгыяте һәрвакытта үз алдына игелекле максат, камиллеккә, матурлыкка ирешү максаты куеп яшәгән. Шул максатны гамәлгә ашыру нәтиҗәсендә кешеләрнең рухи дөньялары баеган, гүзәллекне курә, аңлый һәм аны иҗат итүне чагылдыра торган сәнгать барлыкка килгән. Милли тел ул - милләт яшәешенең нигезе. Кеше һава суламыйча яши алмаган кебек, милләт телсез яши алмый. Телнең зәгыйфьләнә баруы - ул милләтнең юкка чыга баруының бер күрсәткече. Милләт ул - теле булган халык. Тел ул милләтнең иң беренче, иң әһәмиятле билгесе. Тел бетсә, ул телнең иясе булган халык та, милләт тә югала. Шуның өчен дә туган телен кадерләп саклау, үстерү, аның сафлыгы, матурлыгы өчен көрәшү - мәдәниятле, зыялы һәр кешенең бурычы.

**Бүгенге чор укучыларын рухи яктан формалаштыруда әдәбият дәресләренең роле**

Хайретдинова Фанзиля Табрисовна, (fanzila1964@mail.ru) учитель татарского языка и литературы Муниципальное Бюджетное Общеобразовательное Учреждение «Арская средняя общеобразовательная школа №1 им. В.Ф.Ежкова с углубленным изучением отдельных предметов» Арского муниципального района Республики Татарстан (МБОУ "АСОШ №1 им.В.Ф.Ежкова с УИОП")

 Әдәбият укытуның төп бурычларының берсе булып укучыларда милли рух, үз халкына, сәнгатенә, тарихына, мәдәниятенә ихтирам, горурлык хисләрен тәрбияләү тора. Бала күңелен ап-ак кәгазь бите белән чагыштыралар.Безгә әнә шул пакь кәгазьгә матурлык, изгелек, шәфкатьлелек орлыкларын ничек тезәргә? Укучыларыбызда ничек туган телебезгә мәхәббәт хисе тәрбияләргә? Менә шушы сорауларга җавап табарга, уңай нәтиҗәгә ирешергә кирәк. Моңа әдәбиятыбызның аерылгысыз өлеше булган җырлар, әкиятләр, милли йолалары, халык педагогикасы, милли тәрбия ярдәмгә килә.

**Бүгенге чор укучыларын рухи яктан формалаштыруда әдәбият дәресләренең роле.**

Бүгенге информацион технологияләр үсеш чорында укучыларны рухи яктан тәрбияләү өчен әдәбият дәресләре, берсүзсез, олы тәрбия чыганагы булып тора. Кешелек җәмгыяте һәрвакытта үз алдына игелекле максат, камиллеккә, матурлыкка ирешү максаты куеп яшәгән. Шул максатны гамәлгә ашыру нәтиҗәсендә кешеләрнең рухи дөньялары баеган, гүзәллекне курә, аңлый һәм аны иҗат итүне чагылдыра торган сәнгать барлыкка килгән.

Кешеләрнең үзләрендә күркәм сыйфатлар тәрбияви мәдәнияткә, сәнгатькә ия булулары һәм, гомумән, тәртипле мул тормыш корулары тел дип атала торган гаҗәеп бер нәрсәдән башка мөмкин булмас иде. Тел ул - кешеләрне башка төр җан ияләреннән аерып тора торган могҗизалы бер куренеш. Ул - җәмгыятьне оештырып, кешеләрне үзара аралаштырып, аңлаштыра торган куәтле чара да, сәнгать әсәрләре иҗат итүнең әһәмиятле коралы да.

Милли әдәби тел дигән төшенчә астында бер конкрет мәгънәне телләр үсешенең бер этабы өчен характерлы философик-лингвистик категорияне - милләт телен күз алдында тотабыз.

 Милли тел ул - милләт яшәешенең нигезе. Кеше һава суламыйча яши алмаган кебек, милләт телсез яши алмый. Телнең зәгыйфьләнә баруы - ул милләтнең юкка чыга баруының бер күрсәткече. Милләт ул - теле булган халык. Тел ул милләтнең иң беренче, иң әһәмиятле билгесе. Тел бетсә, ул телнең иясе булган халык та, милләт тә югала. Шуның өчен дә туган телен кадерләп саклау, үстерү, аның сафлыгы, матурлыгы өчен көрәшү - мәдәниятле, зыялы һәр кешенең бурычы. Матур әдәбият эстетик төркемгә керүче предметларның берсе. Музыка, рәсем сәнгате белән янәшә сүз сәнгате - әдәбият укытыла.

Әдәбият укытуның төп бурычларының берсе булып укучыларда милли рух, үз халкына, сәнгатенә, тарихына, мәдәниятенә ихтирам, горурлык хисләрен тәрбияләү тора. Бала күңелен ап-ак кәгазь бите белән чагыштыралар.Безгә әнә шул пакь кәгазьгә матурлык, изгелек, шәфкатьлелек орлыкларын ничек тезәргә? Укучыларыбызда ничек туган телебезгә мәхәббәт хисе тәрбияләргә? Менә шушы сорауларга җавап табарга, уңай нәтиҗәгә ирешергә кирәк. Моңа әдәбиятыбызның аерылгысыз өлеше булган җырлар, әкиятләр, милли йолалары, халык педагогикасы, *милли тәрбия* ярдәмгә килә.

 Һәр чәчәкнең – үз исе,

 Һәр халыкның – үз төсе.

 Татар халык мәкале.

Тәрбия халыкта туган тел белән бергә барлыкка килгән. Күп гасырлар буена ул, кешелекне дәвам иттерү чарасы буларак, табигый ихтыяҗ булып яшәп килгән.

 Танылган әдип һәм фикер иясе Фатих Әмирхан 1910 нчы елда «Үз милләтеңне кирәгенчә сөяр һәм аның рухын аңларга, аның халәте руханиятендәге бик нечкә музыка тамырларын чиртеп, шуларның чыгарган тавышларын тыңлый белергә кирәктер. Шул вакытта гына кабык астына төренгән куж руханияне (рухи көчне) яратырга мөмкин буладыр. Бер кавемнең мәдәниятен, рухын аңлау фәкать аның әдәбияты аркылы гына мөмкиндер» дип язган иде.

 Әдәбият үзенә халыкның зирәк акылын, тәҗрибәсен, сәләтен, хисси хәзинәләрен, хыял - өметләрен, дөньяга карашын һәм тормышны аңлавын, яшәү рәвешен - барысын да җыйнап килгән. Шушы байлыкны күрсәтә белү, балаларда үз миләтенең мәдәнияте белән горурлану,аңа соклану аркылы алып барылырга тиеш. Үз халкыңның улы яки кызы булу өчен аның гореф-гадәтләрен, җыр-моңнарын, күп гасырлы тарихын, әхлак, тәрбия-тәртипләрен ана сөте белән сеңдереп үсү кирәк. Иң беренче чиратта балада үз милләтенә, аның гореф – гадәтләренә, тарихына,  тел, сөйләм үзенчәлекләренә карата кызыксыну, хөрмәт уятырга кирәк.  Бу эш, башлыча, әдәби әсәрләрне һәм халык авыз иҗаты әсәрләрен  өйрәнү – анализлау барышында алып барыла. Татар халык авыз иҗаты әсәрләрен өйрәнү дәресләрендә төрле жанрдагы фольклор әсәрләре белән, аларның рус телендәге вариантлары белән танышабыз, уртак һәм аермалы якларын, аларда әйтелгән төп фикерне билгелибез. Төрле әсәрләрнең фольклор белән бәйләнешне ачыклыйбыз. Моңа мисал итеп Г.Бәшировның «Туган ягым – яшел бишек»  әсәрен  китерә алабыз. Повестьны өйрәнү барышында без халкыбызның тормышы, милли йолалары һәм гореф – гадәтләре, гаиләдәге үзара мөнәсәбәтләр белән танышабыз. Геройларының милли фикерләвен төрләндерү максатыннан, автор персонажларның сөйләмен мәкальләр, әйтемнәр, халык телендә кулланылучы җор сүзләр белән баета. Туган ягыбыз, туган халкыбыз турындагы бу әсәр укытучының сөйләмен тагын да җанландыра, телне өйрәнүгә кызыксыну уята һәм күпмәдәниятлы шәхес тәрбияләүдә зур роль уйный. Чөнки без күпмилләтле илдә яшибез һәм бу җирдә туган, яшәгән һәр кешенең бәхетле булырга хакы бар.

 Халык иҗаты әсәрләре халыкның тормышын, көнкүрешен, киләчәк турындагы якты хыялларын, туган илгә тирән мәхәббәтен чагылдыра. «Халык иҗатын белми торып, хезмәт халкының чын тарихын белеп булмый», - дигән бөек әдип М.Горький.

 Халык иҗатын өйрәнү бик әһәмиятле. Ул яшь буынның зиһенен баета, дөньяга карашын киңәйтә, тел байлыгын һәм белемне үстерә, рухи яктан формалаштыруга ярдәм итә.

 Шуңа күрә мин үз алдыма әдәбият дәресләрендә татар халык авыз иҗатын өйрәнүне һәм шуның нәтиҗәсендә балаларда туган телгә мәхәббәт, милли тарихка, сәнгатькә, милләткә мәхәббәт тәрбияләүне бурыч итеп куйдым.

 Бөек шагыйребез Г.Тукай халык авыз иҗатына зур бәя биргән. «Халык җырлары - безнең бабаларыбыз тарафыннан калдырылган иң кадерле вә иң бәхетле бер мирастыр»,- дигән ул.

 Җыр - халыкның иң киң таралган, иң хөрмәтле иҗат җимеше. Ул халык тормышының чагылышы, кеше күңелендәге хисләрнең матур яңгырашы, яктыртылышы да. Халкыбыз иҗатының сихерле көзгесенә бер карасаң, татар халык җырларының моңын күңелең белән тойсаң, милли уен- биюләрен күрсәң, бу көзгедән тиз генә аерылам димә. Язма барлыкка килгәнче, халыкның төп рухи чыганагы - шигъри сүз булган. Халык аны салган, батырларга дан җырлаган.

Мин үзем дә әдәбият дәресләрендә шагыйрьнең шигыренә көй язылган икән, бу җырны тыңлатып китәм.. Бик авыр булмаганнарын бергәләп өйрәнәбез. Мәсәлән, Г. Тукайның «Туган тел»е, «Туган авыл»ы, М. Җәлилнең «Җырларым», С. Хәкимнең «Әй, язмыш, язмыш», Г. Бәшировның «Җидегән чишмә»се, Ф. Яруллинның «Иң гүзәл кеше икәнсез» һ. б. Төрле сыйныфтан тыш эшләр үткәргәндә дә мин халкыбызның моңлы җырларын, бәетләрен укучыларга җиткерергә тырышам. Безнең милли үрнәкләребездә илаһи бер олылык, кеше хисләрен табигатькә, урман-кырларга, бормалы инеш-суларга, зәңгәрсу-яшел тал-тирәкләргә, алсу-кызыл гөлләргә юллаучы ниндидер бер сихри көч бар сыман. Минемчә, бизәкләргә халкыбызның бәет һәм матурлык турындагы уй-хыяллары, якты хисләре салынган. Халкым тегү-чигүгә бик оста булган, шуңа күрә бизәкләрендә нәрсә генә юк. Аларда табигатьнең яшәү сулышы тасвирлана. Бизәкләр бер-берсен кабатламый, анда төрле җепләр кулланылган.

Әдәбият дәресләрендә мин милли үрнәкләр турында сөйлим, рәсемнәрен күрсәтәм.

Бишек җыры... Никадәр йөрәк түреннән чыккан ягымлы сүзләр, иксез-чиксез матур хыяллар, берни белән дә чагыштырып булмаслык ана мәхәббәте күңелләрнең иң нечкә кылларын тибрәндерерлек моң булып агыла да агыла.

Әдәбият дәресләрендә мин укучыларга бишек җырының күп вариантларын тәкъдим итәм. Барысын да үзем башкарырга тырышам. Ә арадан берсен - иң ошаганын бергәләп өйрәнәбез. Кыз бала чибәр, зифа буйлы, акыллы булып үссен дә йөз кеше арасыннан бер генә кешегә насыйп булсын, ә ир бала исә батыр, кыю, якыннарына ышаныч, таяныч булып буй җитсен дип теләүләр халыкның биләүдә чакта ук балада әхлакый сыйфатлар, җаваплылык хисләре тәрбияли башлавы дип аңлашыла. Һәм менә бу без өйрәнгән бишек җырлары укучыларның рухи хәзинәсен баета дип уйлыйм мин.

Шулай ук мәктәбебездә җырчылар белән очрашулар да үткәрәбез. Мәсәлән, Флера апа Сөләйманова, Миңгол Галиев, Гөлзадә Сафиуллина, Римма Ибраһимова, Фердинанд Сәләхов кебек талантлы җырчыларыбыз безнең укучыларыбыз алдында чыгыш ясадылар, үзләренең моңлы тавышларын безгә буләк иттеләр. Безнең мәктәп укытучылары язучылар һәм шагыйрьләр белән төрле очрашулар үткәрә. Мәсәлән, Ш. Галиев, М. Хәбибуллин, Ш. Җиһангирова, Р. Харис белән булган очрашулар укытучыларның да, укучыларның да күңелләрендә тирән эз калдырды.

Аннан соң мин әдәплелек дәресләре үткәрүгә зур игътибар бирәм. Бу дәресләрдә без ата-анага булган кадер-хөрмәт, икмәккә хөрмәт, шәфкатьлелек, әдәплелек турында күп сөйләшәбез, фикер алышабыз. Бу дәресләргә әзерлекне мин инша яздырудан башлыйм. Ә инша язу өчен, билгеле, аларга бик күп эзләнергә, логик фикер йөртергә кирәк. Иншаларында халык авыз иҗаты әсәрләрен файдалануны мин бурыч итеп куям.

Хәзер бит татар телендә чыгучы газета-журналларыбызның саны күбәйде. «Акчарлак» һәм «Юлдаш» газеталарында әдәп-әхлак темасына бик күп мәкаләләр басыла. Менә шушы мәкаләләрне әдәбият дәресләрендә урынлы файдалану үзенең нәтиҗәләрен бирә. Укучыларыбызның күбесе бу газета-журналларга язылды. Укыган мәкаләләре буенча үзләренең фикерләрен әйтергә өйрәнделәр. Бу үткәрелгән әдәплелек дәресләре укучыларны рухи яктан формалаштыруга зур йогынты ясый.

Моннан тыш без укучылар белән төрле музейларга, экскурсияләргә йөрибез. Бу экскурсияләр вакытында укучылар татар халкының чал тарихын: көнкүрешен, табак-савытларын, эш коралларын, милли киемнәрен, бизәнү әйберләрен үз күзләре белән күрәләр. Шулай ук, язучыларыбызның тормышын, яшәешен чагылдырган музейларга да еш йөрибез. Татар спектакльләрен дә читтә калдырмыйбыз.

 Мондый экскурсияләрдән соң, без укучылар белән дәрес-диспутлар оештырабыз һәм фикер алышабыз. Алдагы көннәребездә без тәрбияләп үстергән балалар өчен укытучыларыбызның да, әти-әниләребезнең дә йөзләренә кызыллык килмәсен. Тәүфыйклы балалар үстерү безнең өстә.

 Сүземне җыеп шуны әйтәсем килә: бүгенге чор укучыларын рухи яктан тәрбияләү өчен әдәбият дәресләре зур этәргеч булып тора һәм нәтиҗәләре дә күз алдында.

 *Кулланылган әдәбият:*

1. Заһидуллина Д. Ф. «Урта мәктәптә татар әдәбиятын укыту методикасы». -Казан: 2000 ел.- «Мәгариф» нәшрияты.

1. Юсупов Р.А. «Әдәп башы - тел». - Казан: 2000 ел. - КДПУ.
2. Хәбибуллина З.Н., Фәрдиева Х.Г. «5-11нче сыйныфларда татар теле һәм әдәбиятыннан дәрестән тыш эшләр».- Казан: 2000 ел.- «Мәгариф» нәшрияты.

4. Заһидуллина Д.Ф., Закирҗанов Ә.М., Гыйләҗев Т.Ш.Татар әдәбияты.Теория,тарих.Казан: Мәгариф,2004.
5. Маликов В. Яңа информацион технологияләрдән файдаланып. “Мәгариф” журналы, № 9, 2003, 68 нче бит.